钦定古今图书集成/明伦汇编/官常典/第585卷 > 《邠州节度使院壁记》李直方
## 钦定古今图书集成/明伦汇编/官常典/第585卷 > 《邠州节度使院壁记》李直方

自西汉始置幕府，得颛辟士，其聘举之盛，与公府置
吏、王国命官为比，于是有班固、传毅、崔骃、蔡邕、陈琳、
阮瑀之徒出焉，大抵多巡御封略，经参戎事，居无恒
处，秩靡常品，故命之曰“宾。”国朝笃方岳之任，慎求其
佐，颁以职贡，为之定制，或辟自诸侯，或降于朝廷，皆
命于天子。其所司也，调政教之和，策军算之秘，出入
聘觐，应对宾客。其立署也，行有戎次，处有公堂，与方
伯周旋，弥缝润色而已。王畿之腋，划为巨防，外殿朝
那，作捍西疆；中拱皇都，以临诸夏。漆沮之仁既远，中外之俗相猾。非瓌材英杰，莫典封守；非庄明纯固，莫
参甿佐。六年春，皇帝劳韩侯牧圉之勤，俾尹西夏，申
命御史中丞王君等九人为之使介。既而师贞于律，
农勤其功，惠和威武，泽浸火烈。孟秋述职，曜兵河塞，
亭障萧条，千里晏清。然后用虎旗蛇矛，定功于蒲。入
觐皇都，增秩受赐。旋师旧服，勋用德举，非元臣雄略，
能贤嘉绩，蔑用济此。先是尚父郭公，开府是邦，搜用
勿贰，骏义咸集。不十数年，持枢衡，治邦宪，司诰命者，
咸布职于清朝。今韩侯亦能详延端士，辅相威德，是
府将来，宜为骏贤之郊薮，荣达之阃阈，卫多君子，邠
其有之？夫敬其事则命始，《春秋》之谊也。是邦当征号
朔方，而以名师建为三郡，肇基于我。师事举德，宜始
韩侯。此记旧题于堂之北，牖虑他日文字湮灭，作者
之文莫传，遂刻石以纪之。李公自正字历金吾掾廷
评、长安主簿，迁监察殿中侍御史、左司员外郎，今为
韶州刺史。某早与公游，知公异时之大来也，庶斯文
之不泯。贞元二十年十月日记。